Diari Oficial de la Generalitat Valenciana


Sumari del DOGV 6182, del 12-01-2010 (2010/132)

DECRET 8/2010, de 7 de gener, del Consell, pel qual es prorroga la suspensió parcial del Pla General d'Ordenació Urbana del municipi d'Elx.
-------------------------------------------------------------------------------------------------------------------------------------------

### Dades del document

Número de DOGV
:   6182

Data del DOGV
:   12-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/132


Data del document
:   07-01-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Elx
    * pla d'urbanisme

DECRET 8/2010, de 7 de gener, del Consell, pel qual es prorroga la suspensió parcial del Pla General d'Ordenació Urbana del municipi d'Elx. [2010/132]  
En data 21 de gener de 2008 es va publicar en el Diari Oficial de la Comunitat Valenciana el Decret 5/2008, de 18 de gener, del Consell, pel qual es va suspendre parcialment la vigència del Pla General d'Ordenació Urbana del municipi d'Elx, per un termini d'un any. La suspensió es va decretar respecte d'un àmbit afectat pel Pla Especial de Protecció del Palmerar d'Elx: l'àmbit espacial de la declaració del Palmerar com a Patrimoni de la Humanitat per la UNESCO.  
Mitjançant el Decret 1/2009, de 9 de gener, del Consell, a fi de preservar, en la mesura que es puga, la situació existent i evitar actuacions que puguen resultar, en el futur, incompatibles amb els objectius d'aquest pla especial i, per consegüent, contràries i perjudicials per a l'interés públic, el Consell, a sol·licitud de l'Ajuntament d'Elx, va prorrogar aquesta suspensió per un termini d'un any, fins al 13 de gener de 2010.   
Pròxima la data d'expiració de la pròrroga de la suspensió, el 22 de desembre de 2009 l'Ajuntament d'Elx en Ple ha acordat sol·licitar a la Conselleria de Medi Ambient, Aigua, Urbanisme i Habitatge, en primer lloc, l'aprovació del Pla Especial de Protecció del Palmerar d'Elx, amb anterioritat al 13 de gener de 2010 i, si de cas hi manca, que es tramite l'ampliació del termini de la suspensió de la vigència del pla general a les àrees afectades per la declaració del Palmerar com a Patrimoni de la Humanitat per la UNESCO, en els mateixos termes que anteriorment i fins a l'aprovació definitiva del pla especial per la conselleria.  
En primer lloc, i respecte de la sol·licitud de l'ajuntament de l'aprovació del pla especial del Palmerar abans del venciment del termini de duració de la pròrroga de la suspensió del planejament, ha de posar-se de manifest que no es pot atendre aquesta petició, per quant l'esmentada aprovació es troba pendent d'una sèrie d'actuacions i documentació municipal sense la realització de les quals la conselleria no pot efectuar-ne l'aprovació definitiva.   
Entre aquestes actuacions i documentació es troba la redacció per l'ajuntament de l'estudi d'impacte ambiental i la remissió d'aquest a la Conselleria de Medi Ambient, Aigua, Urbanisme i Habitatge perquè la Direcció General de Gestió del Medi Natural emeta la declaració d'impacte ambiental; la remissió de l'estudi d'integració paisatgística, una vegada finalitzat el pla de participació pública, a fi que la Direcció General de Territori i Paisatge emeta el corresponent informe.   
Quant a l'actuació autonòmica, està pendent l'emissió d'informe per la Direcció General de Patrimoni Cultural Valencià. També ha de pronunciar-se al respecte el Patronat del Palmerar.   
Això implica que la conselleria no pot atendre la sol·licitud efectuada per l'ajuntament per a aprovar el Pla Especial del Palmerar, en tant que aquest no presente la documentació necessària per a l'aprovació definitiva.   
Així, descartada la sol·licitud d'aprovació anteriorment referida, cal atendre la petició de pròrroga de suspensió parcial del pla general.  
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys.   
Sense perjudici de l'anterior, ha de posar-se de manifest que l'esmentat article 102 de la Llei Urbanística Valenciana determina l'excepcionalitat de la mesura de la suspensió, per la qual cosa el termini màxim de la durada, quatre anys, ha d'aplicar-se de forma restrictiva, és a dir, el Consell no està obligat a ampliar la suspensió d'un planejament fins el màxim de quatre anys, sinó que pot denegar la sol·licitud de pròrroga formulada per qualsevol municipi si de les circumstàncies particulars del cas no queda justificada que l'adopció d'aquesta siga estrictament necessària.  
La necessitat de prorrogar la suspensió en aquest cas ve donada, com ha quedat explicat anteriorment, per la impossibilitat de finalitzar el procediment de tramitació i aprovació del Pla Especial de Protecció del Palmerar abans que finalitze l'any de pròrroga de suspensió i per la rellevància de l'àmbit sobre el qual es pretén actuar, per això és vàlida la fonamentació que ja es va donar en el seu moment per a concedir la suspensió:  
«La necessitat de suspensió es justifica en l'acord del Ple de data 10 de gener de 2008, i desenvolupada en informe de l'arquitecte municipal, que conté una descripció més detallada de les raons que fonamenten la petició de suspensió del planejament vigent:  
"El Pla Especial de Protecció del Palmerar d'Elx naix amb el propòsit de:  
- Protegir i conservar el Palmerar d'Elx com a patrimoni cultural a què fa referència la Llei 4/1998, d'11 de juny, de la Generalitat, del Patrimoni Cultural Valencià, la Llei 7/2004, de 19 d'octubre, de modificació de l'anterior, i la Llei 4/2006, de 19 de maig, de Patrimoni Arbori Monumental de la Comunitat Valenciana.  
- Aconseguir la total sintonia i complementarietat amb les disposicions emanades de la Llei 1/1986, de 9 de maig, de la Generalitat, per la qual es regula la tutela del Palmerar d'Elx, amb el Decret 133/1986, de 10 de novembre, de desplegament d'aquesta llei, i amb els òrgans de govern i gestió que d'aquesta emanen, tot això en el marc establit per l'article 38.d) de la Llei 16/2005, de 30 de desembre, de la Generalitat (LUV).  
- Identificar els elements d'interés en l'àmbit estudiat i adoptar les mesures per a la conservació, estètica i funcionalitat d'aquest, ordenar i preservar l'estructura històrica dels horts, i disposar el que calga respecte al tractament i la plantació de les espècies vegetals més apropiades.  
- Desenvolupar el que assenyala el vigent Pla General d'Ordenació d'Elx de 1998 en l'article 106 de la seua normativa.  
Tot això a fi de protegir i, en la mesura que es puga, recuperar els horts tradicionals de palmeres, amb les seues construccions, sistemes de reg, infraestructures, etc., del terme municipal d'Elx.  
Per a aconseguir aquest propòsit és necessari, de manera prioritària, disposar limitacions quant a la possibilitat d'edificar als horts de palmeres, atés que el Pla especial redueix, i en molts casos impedeix, que sobre els horts puguen materialitzar-se determinats aprofitaments previstos pel Pla general [...]"».  
L'àmbit espacial de la pròrroga de la suspensió és el mateix que el de la suspensió de planejament anterior. Aquesta pròrroga no pot excedir el termini d'un any, temps que es considera suficient per a la finalització de la tramitació del Pla Especial de Protecció del Palmerar d'Elx.  
Tot això tenint en compte criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament d'Elx, en tant que administració responsable de l'elaboració del pla especial esmentat.  
Per això, vista la sol·licitud de suspensió parcial de la vigència del Pla General d'Ordenació Urbana en vigor respecte als sòls afectats per la declaració del Palmerar com a Patrimoni de la Humanitat per la UNESCO (àrea of site), formulada per l'Ajuntament d'Elx mitjançant un acord del Ple de 22 de desembre de 2009, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 7 de gener de 2010,  
DECRETE  
Article 1. Àmbit de la pròrroga de la suspensió de planejament  
Prorrogar la suspensió parcial de la vigència del Pla General d'Ordenació Urbana del municipi d'Elx de 1998, aprovada mitjançant el Decret 5/2008, de 18 de gener, del Consell, exclusivament respecte a l'ordenació dels sòls afectats per la declaració del Palmerar com a Patrimoni de la Humanitat per la UNESCO (àrea of site), atés que en la resta de l'àmbit del pla especial no hi ha contradiccions substancials entre aquest i les determinacions del pla general.  
Article 2. Durada de la pròrroga  
La pròrroga de la suspensió es mantindrà fins a l'entrada en vigor del Pla Especial de Protecció del Palmerar d'Elx, en tramitació i, com a màxim, pel termini d'un any.  
Article 3. Règim transitori  
El règim urbanístic transitori aplicable al sòl afectat per la pròrroga de la suspensió del planejament durant la vigència d'aquesta és el mateix que el determinat en la suspensió.  
DISPOSICIÓ FINAL  
Única. Efectes  
Aquest decret tindrà efectes des del dia que es publique en el Diari Oficial de la Comunitat Valenciana.  
València, 7 de gener de 2010  
El president de la Generalitat,  
FRANCISCO CAMPS ORTIZ.  
El conseller de Medi Ambient, Aigua, Urbanisme i Habitatge,  
JUAN GABRIEL COTINO FERRER.